SCB ปิดชั้น 21 สำนักงานใหญ่ทำบิ๊กคลีนนิ่ง หลังพบพนง.ติดโควิด-19
SCB ปิดชั้น 21 สำนักงานใหญ่ทำบิ๊กคลีนนิ่ง หลังพบพนง.ติดโควิด-19 แจงไม่ได้ปฏิบัติหน้าที่เกี่ยวข้องให้บริการลูกค้า
SCB ปิดชั้น 21 สำนักงานใหญ่ทำบิ๊กคลีนนิ่ง หลังพบพนง.ติดโควิด-19 แจงไม่ได้ปฏิบัติหน้าที่เกี่ยวข้องให้บริการลูกค้า
26 มี.ค. 2563

ธนาคารไทยพาณิชย์ จำกัด (มหาชน) หรือ SCB ระบุว่า ตามที่ธนาคารฯ ได้รับรายงานว่า มีพนักงานของธนาคารที่ปฏิบัติงานที่ชั้น 21 โซน A อาคารสำนักงานใหญ่ รัชโยธิน ได้รับการตรวจและยืนยันจากแพทย์ว่าติดเชื้อไวรัสโควิด-19 เมื่อเช้านี้ และกำลังดำเนินเรื่องเข้ารักษาตัวในโรงพยาบาล
โดยพนักงานได้เข้ามาที่ทำงานในวันที่ 18 มีนาคม 2563 เป็นวันสุดท้าย และหลังจากนั้นเป็นต้นมาได้ทำงานจากที่บ้าน (Work from Home) ทั้งนี้พนักงานดังกล่าวไม่ได้ปฏิบัติหน้าที่เกี่ยวข้องกับการให้บริการลูกค้าแต่อย่างใด
ทั้งนี้ธนาคารฯ ได้ดำเนินการตามแผนปฏิบัติการฉุกเฉินโดยได้ทำการปิดพื้นที่ชั้น 21 โซน A และบริเวณโดยรอบเพื่อทำความสะอาดและฆ่าเชื้อโรคตามมาตรฐานของกระทรวงสาธารณสุข และได้ให้พนักงานที่ปฏิบัติงานในชั้นดังกล่าวกักตนอยู่กับบ้าน (Self-Quarantine at Home) และสังเกตอาการเป็นเวลา 14 วัน  โดยมีการติดตามรายงานสุขภาพอย่างใกล้ชิด ทั้งนี้ ธนาคารฯ ได้รายงานกระทรวงสาธารณสุขและธนาคารแห่งประเทศไทย (ธปท.) ทราบแล้ว
โดยธนาคารฯ มีความห่วงใยในสุขภาพของลูกค้าและพนักงานธนาคารฯ โดยให้ความสำคัญขั้นสูงสุดในการป้องกันและควบคุมการแพร่ระบาดของโรคโควิด-19 และได้ดำเนินการตามมาตรฐานด้านสุขอนามัยอย่างเคร่งครัดเพื่อความปลอดภัยและสวัสดิภาพของพนักงานและลูกค้าเป็นสำคัญ